Dej, Dávid, poslanec NR SR (2024-01-11):
Ďakujem pekne za slovo, pán predsedajúci. Ďakujem aj vám. Myslím si, že máme príležitosť z tohto miesta ako poslanci a poslankyne tvoriť zákony, tým pádom zlepšovať kvalitu ľudí na Slovensku. Myslím si, že vzhľadom na túto možnosť, keď tvoríme tieto zákony, ktoré sa dotknú výraznej časti spoločnosti, by nemala byť vyňatá odborná diskusia z toho dôvodu, aby sme prijali tie najlepšie zákony. Ono keď už ste sa teda rozhodli meniť ten Trestný zákon, tak aj napriek tomu máte, samozrejme, také právo, by bolo dobré mať tú odbornú diskusiu. Nie z toho, aby teda sme tu možno boli každý deň do noci a počúvali piaty deň to isté, ale práve z toho, aby tie zákony, ktoré sa tu prijímajú, mali čo najlepší dopad na ľudí, a teda na kvalitu života na Slovensku. Aj napriek tomu, že ste sa teda rozhodli vyňať túto diskusiu a diskutujeme tu už asi štvrtý deň po sebe len my medzi opozičnými klubmi, tak ste sa rozhodli teda to spraviť v skrátenom legislatívnom konaní a ja by som teda chcel sa zamerať aj na tie, na ten zákon, teda ktorý hovorí o tom, za akých podmienok je možné zákon prerokovať v skrátenom legislatívnom konaní, a teda v tom zákone sa píše, že o tvorbe právnych predpisov sa jasne uvádza, že vynechať inak povinné pripomienkovanie navrhovaného zákona zo strany orgánov verejnej moci či verejnosti možno iba v prípade, ak nastanú mimoriadne okolnosti najmä ohrozenie ľudských práv, základných slobôd alebo bezpečnosti, alebo teda ak hrozia značné hospodárske škody. Návrh na vylúčenie možnosti pripomienkovania môže byť použitý teda iba výnimočne, ak je potrebné urýchlene upraviť mimoriadnu situáciu, navrhovateľ je povinný uviesť dôvody pre toto skrátené konanie. No pravda je taká, že tie dôvody, ktoré sa v tej dôvodovej správe píšu, ako už mnoho mojich predrečníkov povedalo, sa jednoducho nie jasne alebo teda takmer vôbec nevysvetlil tieto dôvody na skrátené legislatívne konanie. Jeden z dôvodov, ktorý sa uvádza, teda je, že hrozia značné hospodárske škody z dôvodu možno nejakého súdneho procesu na pôde Európskeho súdneho dvoru za to, že je to v rozpore s ľudskými právami. Ja to môžem zacitovať, čo sa teda uvádza v dôvodovej správe. Na základe teda tých hospodárskych škôd je preto dôležité, aby zákonodarca pristúpil k okamžitému riešeniu výhrad Európskej komisie, v opačnom prípade sa Slovenská republika vystavuje riziku súdneho konania, s ktorými sú bezprostredne späté finančné sankcie z dôvodu absentujúcej prípadne nesprávnej transpozície práva Európskej únie. No ono to znie síce pekne, ale vieme veľmi dobre, že vláda teda obdržala list Komisie, ktorá práve vyzýva na to, aby to vláda nerobila v skrátenom legislatívnom konaní. Takže ani tento argument sa nedá použiť na to, že hrozia značné hospodárske škody pri prijatí teda toho, aby to bolo čím skôr v skrátenom legislatívnom konaní, keďže samotná Európska komisia vo svojom liste vyzývala vládu, aby to nerobila bez odbornej diskusie, aby sme to robili bez toho, aby sme vedeli, aký dopad to má mať na spoločnosť, či už teda tie vplyvy majú byť pozitívne alebo negatívne, takže aj napriek tomu, že tam takmer žiadne dôvody sa neuvádzajú, tak jeden z týchto dôvodov je naozaj veľmi ľahko vyvrátiteľný. Ale keď už sme teda pri tých hospodárskych škodách, tak ja mám pocit, že toto skrátené legislatívne konanie alebo tento zákon samotný skôr tie hospodárske škody spôsobí, ako im predíde. A to teda z dôvodu toho, ako tu už bolo spomínané, tým že sa majú zmierniť sadzby za majetkovú trestnú činnosť, teda korupciu, to je jeden z tých prvých dôvodov, kde teda sa podľa mňa to prostredie skôr buduje k tomu alebo teda skôr vyzýva ľudí, aby páchali majetkovú trestnú činnosť, pretože sa znížia trestné sadzby. Ten druhý z tých dôvodov, kde hrozia značné hospodárske škody, je to, ako tu už bolo spomenuté, že môžeme v prípade, že by k tomu došlo, prísť o eurofondy, teda peniaze z Európskej únie, ktoré častokrát využívame či už mestá, obce, alebo teda na budovanie rôznych projektov, bez ktorých tých finančných prostriedkov by sme to robiť nevedeli. No a to tretie, a to je to najdôležitejšie a už to tu tiež bolo spomínané, ale mňa sa to najviac dotýka a najviac ma to trápi, je odchod mladých ľudí do zahraničia. Naozaj si myslím, že aj toto konanie vlády, aj to, čo sa tu momentálne deje, môže vyhnať mnoho ľudí do zahraničia a tie ekonomické škody sú možno oveľa väčšie ako v prípade toho, tých dvoch bodov, ktoré si spomínala. Ono tu nejde len o to, že by sme mohli nejakým spôsobom prísť o mladých potencionálnych ľudí v prípade toho, že by tu nemal kto robiť na dôchodky alebo nemal kto robiť v zdravotníctve. Samozrejme, ono je to veľmi dôležité, ale ja sa nepozerám na odchody mladých ľudí do zahraničia len skrz nejaké čísla, alebo teda peniaze, ono je to dôležité aj z toho dôvodu, že vlastná krajina vyháňa ľudí, ktorí sa tu narodili a žili. A bolo to tu spomínané aj vyčíslené, že aký dopad to má mať na ekonomiku. Ale ja by som chcel povedať, len toľko k tomu ešte, že tí mladí ľudia naozaj sledujú, čo sa tu deje. My sme tu už druhý mesiac a my v podstate napriek tomu, aby sme riešili skutočné problémy, ako je vzdelávanie, školstvo, životné prostredie, zdravotníctvo alebo napríklad ceny potravín, tak my tu vlastne riešime vznik nejakého ministerstva a takisto v skrátenom legislatívnom konaní alebo znižovanie trestných sadzieb, resp. rušenie špeciálnej prokuratúry. Takže toto sú naozaj problémy, ktoré vláda vidí ako tie najakútnejšie. Tie, ktoré som vymenoval, asi možno nie sú natoľko dôležité, aby sme tu sa teraz o nich bavili a ja si musím pomôcť ešte včerajším videom na Instagrame predsedu parlamentu, ktorý povedal na margo teda toho hokejistu, ktorý bol nejakým spôsobom možno karhaný spoločnosťou za to, že pôsobil v ruskej KHL, povedal, že je to pseudotéma. Tak ja sa chcem opýtať a nielen teda predsedu parlamentu, že čo je, prosím vás toto, ak nie pseudotéma. Čo je, prosím vás, rušenie špeciálnej prokuratúry, čo je to ak nie pseudotéma, ktorá sa týka reálne 12 ľudí. Ja sa, ja sa naozaj pýtam, ako tento, tento Trestný zákon sa dokopy týka možno 12 ľudí, tak nie je toto pseudotéma? Toto je naozaj to najdôležitejšie, čo tu teraz musíme riešiť? Prosím? (Reakcie z pléna.) V pohode, však veď v poriadku. No a teda, ja sa chcem venovať tomu, pretože je to podľa mňa dôležité z toho dôvodu, že my máme tú možnosť na tomto mieste, na tejto pôde, keďže sme dostali mandáty od ľudí, my sme naozaj mohli nejako pomôcť tomu, aby sme sa tu mali lepšie. A verte mi, že ak by aj došiel nejaký návrh zákona, ktorý by mal hlavu a pätu, bol odborne prediskutovaný, mohli by sme teoreticky sa baviť o tom, či ho podporíme. Ale my tu riešime naozaj už druhý mesiac len to, aby vláda zaručila budúcnosť nie všetkým ľuďom na Slovensku, ale aby zaručila budúcnosť sebe, resp. beztrestnosť. A mňa to ako naozaj dosť mrzí, ja som tu mal pred pár dňami sesternicu a bratranca z Anglicka, konkrétne teda z Londýna a pýtali sa ma, že čo tu robíme. Že čo už tu teda druhý mesiac riešime a ja by som rád hovoril o tom, ako sa snažíme riešiť témy životného prostredia, duševné zdravie, ako zamedziť odchodu mladých ľudí do zahraničia, internáty, školstvo. A my tu napriek tomu v podstate len zachraňujeme demokraciu. Že mne to príde... (Kýchnutie v sále.) Nazdravie. Mne to príde tak absurdné, že my tu vlastne druhý mesiac len zachraňujeme demokraciu len preto, že niekto si myslí, že keď vyhral voľby, že môže všetko. Ja rešpektujem výsledok volieb, je to úplne v poriadku, ľudia vyjadrili nejaký názor, my to rešpektujeme, ale ja si nemyslím, že keď niekto vyhral voľby, že môže všetko len preto, lebo jednoducho sa ho to bytostne týka. A mne ako naozaj príde mrhaním času a potenciálu tejto krajiny, že sa tu vlastne bavíme o nejakom návrhu zákona, ktorý sa týka bytostne možno pár ľudí, ktorí ten zákon sám napísali, nespĺňa to ani zákonom stanovené legislatívne teda tie, tie, tie podmienky na skrátené legislatívne konanie. Diskutujeme tu sami medzi sebou, keďže nejaká diskusia, čo sa týka odbornej verejnosti alebo rady prokurátorov, alebo podobne, jednoducho bola vyňatá, takže my keby aspoň teda máme tú možnosť diskutovať na pôde tohto parlamentu aj s koaličnými poslancami alebo s ministrami, alebo teda aj s navrhovateľmi tohto zákonu, takto diskutujeme len medzi sebou a príde mi to naozaj mrhanie času, lebo mohli sme tu naozaj riešiť to, čo ľudí trápi. A ako naozaj, sme tu od rána do večera, riešime alebo teda snažíme sa pýtať dookola to isté, tie odpovede na tie otázky nedos... nedozvedáme sa, nemáme ich, a potom na Facebooku vidím, ako premiér proste hovorí o tom, ako chce zlacniť cenu rohlíkov a podobne, že ľuďom tam zat... zatvára oči tým, že dáva príkazy svojim ministrom, ale v skutočnosti, naozaj my tu neriešime skutočné problémy ľudí. My tu proste musíme zachraňovať demokraciu z toho dôvodu, že nejakí ľudia, ktorí proste boli pri víťaznej strane, majú jednoducho nie úplne zaručenú beztrestnosť, a tým pádom si ju potrebujú zabezpečiť. Ako? (Reakcie z pléna. Prerušenie vystúpenia predsedajúcim.)